Na osnovu člana 21. st. 1. i 2. Zakona o nacionalnom okviru kvalifikacija Republike Srbije („Službeni glasnik RS”, broj 27/18) i člana 43. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 71/12, 7/14 – US, 44/14 i 30/18 – dr. zakon),

Vlada donosi

**ODLUKU**

**o osnivanju Sektorskog veća za sektor umetnost i humanizam (humanističke nauke)**

"Službeni glasnik RS", br. 104 od 28. decembra 2018, 57 od 9. avgusta 2019.

1. Osniva se Sektorsko veće za sektor umetnost i humanizam (u daljem tekstu: Sektorsko veće) za oblasti koje se odnose na umetnost, humanističke nauke i jezike. Oblast umetnosti odnosi se na audio-vizualne tehnike i medijsku produkciju (fotografija, multimedijalna produkcija, radijska i TV produkcija, štampa i izdavaštvo), modni i industrijski dizajn i dizajn enterijera (modni dizajn, kostimografija i sl.), likovnu umetnost (crtanje, slikanje, vajarstvo i sl.), zanatstvo (rukotvorine – grnčarstvo, tkanje, rezbarenje drveta i sl.), muziku i izvođačke umetnosti (muzika, drama, ples, cirkus i sl.). Oblast humanističkih nauka odnosi se na religiju i teologiju, istoriju i filozofiju i etiku i sl. Oblast jezika odnosi se na kulturu, književnost, lingvistiku i fonetiku stranih „živih”, ali i klasičnih jezika kao i književnosti i lingvistike maternjeg jezika.

2. Zadaci Sektorskog veća su da:

1) analizira postojeće i utvrđuje potrebne kvalifikacije u sektoru;

2) identifikuje kvalifikacije koje treba osavremeniti;

3) identifikuje kvalifikacije koje više ne odgovaraju potrebama sektora;

4) donosi odluku o izradi predloga standarda kvalifikacija u okviru sektora;

5) daje mišljenje o očekivanim ishodima znanja i veština unutar sektora;

6) promoviše dijalog i neposrednu saradnju između sveta rada i obrazovanja;

7) promoviše mogućnosti za obrazovanje, obuku i zapošljavanje unutar sektora;

8) identifikuje mogućnosti za obučavanje odraslih unutar sektora;

9) razmatra implikacije nacionalnog okvira kvalifikacija na kvalifikacije unutar sektora;

10) predlaže liste kvalifikacija po nivoima i vrstama koje mogu da se stiču priznavanjem prethodnog učenja;

11) obavlja druge poslove u skladu sa Zakonom o nacionalnom okviru kvalifikacija Republike Srbije.

3. Za članove Sektorskog veća, na pet godina imenuju se:

1) na predlog Privredne komore Srbije i reprezentativnih udruženja poslodavaca – Ivana Kovačević.

2) na predlog strukovnih komora, odnosno udruženja:

(1) Udruženje muzičkih umetnika Srbije:

– Smiljka Isaković;

(2) Udruženje likovnih umetnika Srbije:

– Zdravko Milinković;

(3) Udruženje arhitekata Srbije:

– Vladimir Milenković;

(4) Udruženje dramskih umetnika Srbije:

– dr Nebojša Romčević;

(5) Udruženje baletskih umetnika Srbije:

– Marija Bajčetić;

(6) Udruženje likovnih umetnika primenjenih umetnosti i dizajnera Srbije:

– Zoja Bojić.

3) na predlog Saveta za stručno obrazovanje i obrazovanje odraslih – Zoran Marić

4) na predlog Konferencije univerziteta i Konferencije akademija i visokih škola:

(1) mr Jasna Dragović – KONUS;

(2) prof. dr Marina Stamenović, KASSS.

5) na predlog Nacionalne službe za zapošljavanje – Nikola Matić.

6) na predlog:

(1) Ministarstva prosvete, nauke i tehnološkog razvoja – prof. dr Ana Langović Milićević;\*

(2) Ministarstva rada, zapošljavanja, boračka i socijalna pitanja – Dragana Kralj;

(3) Ministarstva kulture i informisanja – Marko Despotović;

(4) Ministarstva omladine i sporta – Milica Kovačević.\*

7) na predlog zajednica stručnih škola:

(1) Sofija Bunardžić, Zajednica umetničkih škola;

(2) Dragomir Bratić, Zajednica muzičko baletskih srednjih škola.

8) na predlog reprezentativnih granskih sindikata:

(1) Granski sindikat kulture, umetnosti i medija „Nezavisnost”:

– Tatjana Brebanović;

(2) Samostalni sindikat kulture Srbije:

– Janko Dimitrijević;

(3) Konfederacija slobodnih sindikata:

– Smiljana Stokić.

9) na predlog Zavoda za unapređivanje obrazovanja i vaspitanja:

(1) Aneta Kraljić Dimitrijević, za oblast umetnosti,

(2) Aleksandar Marinković, za oblast humanizam.

Članovi Sektorskog veća iz stava 1. tač. 1), 3), 5) i 6) učestvuju u radu Sektorskog veća u svim oblastima rada Sektorskog veća iz tačke 1. ove odluke.

Članovi Sektorskog veća iz stava 1. tač. 4), 7) i 8) ravnomerno se rotiraju u radu Sektorskog veća za sve sektore rada po redosledu koji se utvrđuje u skladu sa poslovnikom o radu Sektorskog veća.

Članovi Sektorskog veća iz stava 1. tač. 2) i 9) učestvuju u radu za oblast rada sektora za koji su imenovani.

\*Službeni glasnik RS, broj 57/2019

4. Članovi Sektorskog veća između sebe biraju predsednika iz reda članova koji učestvuju u radu u svim oblastima rada Sektorskog veća iz tačke 1. ove odluke.

5. Sektorsko veće donosi poslovnik o svom radu.

6. Godišnji izveštaj o radu Sektorsko veće podnosi Agenciji za kvalifikacije, ministarstvu nadležnom za poslove obrazovanja i Vladi, najkasnije do 1. marta tekuće godine za prethodnu kalendarsku godinu.

7. Administrativno-tehničku podršku Sektorskom veću pruža Agencija za kvalifikacije.

8. Članovi Sektorskog veća i stručnih timova imaju pravo na naknadu za rad u visini koju utvrdi Vlada.

9. Ova odluka stupa na snagu osmog dana od dana objavljivanja u „Službenom glasniku Republike Srbije”.

05 broj 02-02-12716/2018

U Beogradu, 27. decembra 2018. godine

Vlada

Predsednik,

Ana Brnabić, s.r.